ምክር ቤቱ የፌዴራል ሥነ ምግባርና ፀረ ሙስና ኮሚሽን ያቀረበውን ያለመከሰስ መብት ጥያቄ ውድቅ አደረገ
– የሕዝብ ተወካዮች ምክር ቤት የፌዴራል ሥነ ምግባርና ፀረ ሙስና ኮሚሽን በአቶ ቃሲም ፊጤ ዳኖ ላይ ያቀረበውን ያለመከሰስ መብት ጥያቄን ውድቅ አደረገ። የአቶ ቃሲም ያለመከሰስ መብት የተነሳው በአዲስ አበባ ከተማ አስተዳደር ቦሌ ክፍለ ከተማ ወረዳ 3 ውስጥ የሚገኝ ስፋቱ 500 ካሬ ሜትር ቦታ ሕንፃ እንዲገነቡ ለኢንጂነር ግርማ አፈወርቅ በጊዜያዊ ካርታ ቁጥር 35852 የተሰጣቸውን መብት በመጋፋታቸው መሆኑን የምክር ቤቱ የሕግ፣ ፍትህና አስተዳደር ጉዳዮች ቋሚ ኮሚቴ ያቀረበው ሪፖርት ያስረዳል። አቶ ዮሐንስ ደርሰህ የተባሉ በአካባቢው የሚገኝ ሆቴል ባለቤት በኢንጂነር ግርማ አፈወርቅ የተያዘውን ቦታ እንዲሰጣቸው ለአስተዳደሩ ጥያቄ አቅርበው እንደነበረ ቋሚ ኮሚቴው ገልጿል። የአዲስ አበባ የመሬት አስተዳደርና የግንባታ ፈቃድ አሰጣጥ ባለሥልጣን ሥራ አስኪያጅ አቶ ቃሲም ፊጤ ኢንጂነር ግርማ በቅድሚያ የማልማት መብት እያላቸው ከቦታው የተነሱ ነዋሪዎችን በራሳቸው ወጪ በሌላ ቦታ ቤት ገንብተው ያሰፈሩ መሆኑን እያወቁ በፈጸሙት ተግባር ነው። ባለሥልጣኑ በኢንጂነር ግርማ የተመዘገበው ካርታ እንዲመክን በማድረግ ቦታው ለአቶ ዮሐንስ ደርሰህ እንዲሰጥ ማድረጋቸውን ቋሚ ኮሚቴው ለምክር ቤቱ አብራርቷል። አቶ ቃሲም አላግባብ በሕገ ወጥ መንገድ አቶ ዮሐንስ ጥቅም እንዲያገኙ እንዲሁም ኢንጂነር ግርማ አፈወርቅ ይዞታቸውን እንዲያጡ ማድረጋቸውን የጠቀሰው ቋሚ ኮሚቴው፣ የፌዴራል ሥነ ምግባርና ፀረ ሙስና ኮሚሽን በጉዳዩ ላይ ምርመራ ለማድረግ የአቶ ቃሲም ያለመከሰስ መብት እንዲያነሳ ጥያቄ ማቅረቡን አስታውቋል። ኮሚሽኑ የጀመረውን የሙስና ወንጀል ምርመራ ለማጠናቀቅ የቀረበውን የአቶ ቃሲምያለመከሰስ መብት ለማንሳት የድርጊት አመላካች ሁኔታዎች መኖራቸውንም ቋሚ ኮሚቴው ማረጋገጡን ገልጿል። አቶ ቃሲም በተጠረጠሩበት ጉዳይ ቀርበው ቃላቸውን እንዲሰጡ ያለመከሰስ መብታቸው ምክር ቤቱ እንዲያነሳ ቋሚ ኮሚቴው የውሳኔ ሀሳብ አቅርቧል። ምክር ቤቱ በቀረበው የውሳኔ ሐሳብ ላይ ሰፊ ውይይት በማድረግ ኮሚሽኑ በአቶ ቃሲምላይ የቀረበውን ያለመከሰስ መብት ጥያቄ ውድቅ አድርጎታል። ምክር ቤቱ ያለመከሰስ መብት ጥያቄውን ውድቅ ያደረገበት ምክንያትም በኮሚሽኑ የቀረበው የጥያቄ አግባብ ሕግን ባለመከተሉ ነው። በፌዴራል መንግሥት የሚፈጸሙ የሙስና ወንጀሎችን ምክር ቤቱ ያለመከሰስ መብት እንዲያነሳ የሚቀርቡ ጥያቄዎች በፍትህ ሚኒስቴር በኩል ሲሆን፣ በክልል ለሚፈፀሙ ደግሞ በክልል ርዕሰ መስተዳድር በኩል እንደሆነም ተገልጿል ሲል ኢዜአ ዘግቧል።